《冯震野航》
宋代·李石

蓬莱弱水三万里，片帆风便一日耳。
世间众水集枯沟，{上圭下黾}黾自夸河伯秋。
况于平地凿户牖，此岂有水仍推舟。
先生弹铗太不恶，昔人野航今改作。
明知此意不为鱼，船头船尾千卷书。
笭箵活计大如斗，欲驾雷电凌空虚。
白波涨天须少待，小动未迟苍鬓改。
安排去作踏浪儿，几度桑田变成海。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。